Αμέλια του Ηνωμένου Βασιλείου

Παιδική ηλικία

Γεννήθηκε στις 7 Αυγούστου 1783 στο Ρόιαλ Λοτζ του Γουίντσορ, το δέκατο πέμπτο παιδί του Γεωργίου Γ΄ και της Βασίλισσας Σάρλοτ. Συχνά λέγεται ότι ήταν η αγαπημένη του πατέρα της, που την αποκαλούσε "Έμιλι". Γεννήθηκε μετά τους πρόωρους θανάτους των δύο μεγαλύτερων αδελφών της Οκτάβιου (23 Φεβρουαρίου 1779 - 3 Μαΐου 1783) και Αλφρέδου (22 Σεπτεμβρίου 1780 - 20 Αυγούστου 1782). Αυτοί οι θάνατοι άφησαν ένα κενό σχεδόν έξι ετών μεταξύ της Αμέλιας και της πλησιέστερης επιζήσασας αδελφής της, της πριγκίπισσας Σοφίας. Ήταν είκοσι ένα χρόνια νεότερη από τον μεγαλύτερο αδελφό της, Γεώργιο, και σχεδόν δεκαεπτά χρόνια νεότερη από την μεγαλύτερη αδελφή της, Σάρλοτ. 
Η Αμέλια βαπτίσθηκε στις 17 Σεπτεμβρίου στο Βασιλικό Παρεκκλήσι του Παλατιού του Αγίου Ιακώβου από τον Τζον Μουρ, Αρχιεπίσκοπο του Καντέρμπερι. Ανάδοχοί της ήταν ο Διάδοχος Γεώργιος, η Πριγκίπισσα Σάρλοτ και η Πριγκίπισσα Αυγούστα Σοφία. 
Καθώς γεννήθηκε πολύ σύντομα μετά το θάνατο του Οκτάβιου και λίγο πριν το τέλος του πολέμου μεταξύ της Μεγάλης Βρετανίας και των Ηνωμένων Πολιτειών, η γέννησή της θεωρήθηκε η αρχή μιας καινούργιας περιόδου ελπίδας και πολλά αναμένονταν από αυτήν, ακόμα και πριν γεννηθεί. "Η μικρότερη αδελφή μας είναι χωρίς εξαίρεση ένα από τα ομορφότερα παιδιά που έχω δει ποτέ", έγραψε η μεγαλύτερη αδελφή της στον αδερφό τους, Γουλιέλμο όταν η Αμέλια ήταν μόλις ενός μηνών. Αναμενόταν να είναι τόσο όμορφη και γοητευτική όσο ήταν ο Οκτάβιος, το προηγούμενο αγαπημένο παιδί του πατέρα της. Ως αποτέλεσμα των θανάτων των δύο αδελφών της, η Αμέλια θεωρήθηκε η αγαπημένη του πατέρα της.
Καθώς ήταν το νεώτερο από τα δεκατρία παιδιά των βασιλέων, η Αμέλια περνούσε το μεγαλύτερο μέρος του χρόνου της με τις αδελφές της Μαίρη και Σοφία. Οι τρεις νεότερες πριγκίπισσες δεν έλαβαν την ίδια προσοχή από τους γονείς τους, σε σχέση με τις μεγαλύτερες αδερφές τους, και επικοινωνούσαν με εκείνους ως επί το πλείστον μέσω επιστολών. Η Αμέλια ήταν μόλις πέντε χρονών όταν ο πατέρας της υπέστη για πρώτη φορά τα συμπτώματα της ψυχικής του ασθένειας.

Ενηλικίωση

Εκείνη και οι αδελφές της, Σάρλοτ, Αυγούστα Σοφία, Ελισάβετ, Μαίρη και Σοφία ήταν υπερπροστατευόμενες και απομονωμένες, κάτι που περιόριζε τη συνάντησή τους με άντρες της ηλικίας τους. Το 1798, η πριγκίπισσα Αμέλια ανέπτυξε πόνο στην άρθρωση του γόνατος και στάλθηκε στην μεγάλη παραθαλάσσια πόλη Worthing. Τον επόμενο χρόνο, η Αμέλια ανέκαμψε προσωρινά αρκετά καλά ώστε να πάει με την οικογένειά της στο Weymouth. Κατά τη διάρκεια της ζωής της, η Αμέλια είχε συχνά αδύναμη υγεία. Στην ηλικία των δεκαπέντε, άρχισε να υποφέρει από πρώιμα συμπτώματα που αποδείχθηκε ότι είναι φυματίωση.
Το 1801 ερωτεύθηκε τον σταυλάρχη Τσαρλς Φίτζροϊ, ο οποίος ήταν εικοσιένα χρόνια μεγαλύτερός της και επιθυμούσε να τον παντρευτεί. Η βασίλισσα ειδοποιήθηκε για την σχέση τους από έναν υπηρέτη, αλλά δεν γνωστοποίησε το θέμα στον βασιλιά, ελπίζοντας ότι αυτό θα εμπόδιζε τον βασιλιά να ανακαλύψει τη σχέση, κάτι που μπορεί να του προκαλούσε μια από τις περιόδους ψυχικής ασθένειας. Παρόλο που ποτέ δεν εγκατέλειψε την ελπίδα να τον παντρευτεί, η Αμέλια γνώριζε ότι δεν μπορούσε να παντρευτεί νόμιμα τον Φίτζροϊ λόγω των διατάξεων του νόμου για τους βασιλικούς γάμους, τουλάχιστον μέχρι την ηλικία των 25 ετών. Ανέφερε αργότερα στον αδελφό της Φρειδερίκο ότι θεωρούσε τον εαυτό της παντρεμένο, λαμβάνοντας τα αρχικά AFR (Amelia FitzRoy). Η Αμέλια και ο Τσαρλς δεν παντρεύτηκαν ποτέ και θεωρείται ότι ο πατέρας της δεν είχε γνώση της σχέσης τους.

Θάνατος

Το 1808 η Αμέλια υπέστη μια σοβαρά επίθεση ιλαράς και ο πατέρας της Βασιλιάς Γεώργιος αποφάσισε να τη στείλει για ανάρρωση στο Γουέιμουθ, συνοδευόμενη από την αδελφή της Μαίρη. Η υγεία της βελτιώθηκε μόνο λίγο, καθώς τον Αύγουστο του 1810 επιδεινώθηκε ραγδαία. ενώ τον Οκτώβριο του ίδιου έτους εμφάνισε ερυσίπελας. Ο θάνατός της επήλθε στις 2 Νοεμβρίου, ανήμερα των γενεθλίων του αδερφού της Εδουάρδου. Ενταφιάστηκε στο Παρεκκλήσι του Αγίου Γεωργίου στο Κάστρο Γουίντσορ.
Ο θάνατός της κατηγορήθηκε εν μέρει για την παρακμή της υγείας του πατέρα της, η οποία είχε ως αποτέλεσμα την παραφροσύνη του. Σύμφωνα με τον γιατρό Δρ. Willis, ο βασιλιάς αργότερα θα φώναζε "με έναν άγριο, μονότονο τρόπο," Ω Έμιλυ, γιατί δεν σώζεις τον πατέρα σου; Μισώ όλους τους γιατρούς ... " 
Η Αμέλια περιγράφηκε ως ένα όμορφο, λεπτό κορίτσι με χείλη ρουμπινί και χνουδωτά μαλλιά. Αναφέρεται ότι ήταν "η πιο ταραγμένη απ' όλες τις Πριγκίπισσες". Ωστόσο, λέγεται ότι ήταν ευφυής, φιλική, πνευματώδης και ανιδιοτελής. Η Αμέλια ήταν η αγαπημένη των αδερφών της, Δούκα της Υόρκης και Αυγούστου Φρειδερίκου του Σάσσεξ, που την αποκαλούσαν "υπέροχο πλάσμα". Η Αμέλια είχε πει στον αδερφό της Αύγουστο ότι ήταν ο αγαπημένος αδερφός της. Ο τελευταίος καταστράφηκε μετά τον θάνατό της κι επηρεάστηκε τόσο άσχημα με την κηδεία της, που δεν κοιμήθηκε ποτέ ξανά χωρίς κεριά στο δωμάτιό του. Επίσης ξεσπούσε σε κλάματα όποτε άκουγε το όνομά της ακόμη και τρία χρόνια μετά τον θάνατό της.